April 2017 – Perdebytjie se nes
Uit my dagboek deel 7
(Spesiaal opgedra aan my blogvriend Thomas Pannenkoek,wat 'n inwoner van Brugge is).
Die pragtige stadspoort:
Kanale met bootjies en bruggies:
Liewe Heksie is ook hier..
Oulike goedjies teen iemand se deur..
Stadspoorte…(ek moes al die poorte afsny,om die massas mense uit die foto's te kry!)
Bloeisels teen blou lug..
en 'n veteraanmotor uit die sestigerjare…met Meneer en Mevrou Pannenkoek oppad huis toe..
Brugge is 'n fantastiese plek!
Uit my dagboek deel 6
Met ons gehuurde motor ry ons verder en is binnekort in die Vlaandere distrik van België.Hier word hoofsaaklik Nederlands gepraat,terwyl die suidelike deel hoofsaaklik Franssprekend is.
Ons besluit om 'n draai te maak in Antwerpen,'n Belgiese hawestad aan die Scheldtrivier.Dis 'n vreemde kil plek,maar ook met pragtige argitektuur,veral die markplein met sy Vlaams -Rennaissance argitektuur.
Honderde sokkeraanhangers bondel oral saam,sing vrolik en drink bier:
Ons bly nie lank nie en vat die pad Brugge toe.Ons kry maklik die straatjie:
en die blyplek:
Na die teleurstellende verblyf in Amsterdam,verwag ons niks beter nie,maar die verrassing is groot,toe die deur van hierdie eenvoudige plekkie oopgaan…lig en modern: Vrolik gekleurde kaste met die mooiste breekgoed en eetgerei: Silwerskoon kombuis.. Lieflike badkamer… en uiteindelik beddens met ordentlike keurige beddegoed! Die verrassing is die tuintjie met bome vol bloeisels: O ja …daar gaan die swart tas weer…met twee stelle steil trappe boontoe! Ons kan nie wag om die strate van Brugge te verken nie!
Uit my dagboek deel 4
Nog in Berlyn…die stad het 'n vreemde atmosfeer.Dis asof daar steeds 'n wolk van hartseer hang.Dalk is dit die emosie in myself,omdat ek weet wat alles hier gebeur het.Oral loop jy jou vas in die geskiedenis.Mens kan jou hoed afhaal dat dit nie toegesmeer is,soos wat gewoonlik gebeur met die oorname deur 'n nuwe bewind nie.
Ek het die argitektuur pragtig gevind en op 'n bootvaart het ek my verkyk aan die asemrowende geboue.
nuut…dieselfde idee as die vorige een,net met moderne lyne:
Soos ons verbyvaar word dit al mooier..steeds dieselfde gebou:
Vanuit 'n ander hoek…argitektoniese skepping uit die boonste rakke!
Hierdie gebou is onder konstruksie en…
Kyk waar loop die werkers…nie vir mense met hoogtevrees nie!
'n Vrolike hotel langs die water.
Nog twee mooi moderne skeppings:
Ongelukkig kom mens nie weg van Duitsland se lelikste geskiedenis nie.Ons beland skielik op hierdie plein,sonder dat ons daarna gesoek het.Die starheid is soos 'n vuishou tussen die oë.Eers weet mens nie waarna jy kyk nie ,maar hierdie klipsteen sê wat dit is:
2,711 betonblokke,elkeen 2,8 meters lank en 4,7m hoog,is met uiterste presisie 95cm van mekaar,op hierdie area neergelê.Dis veronderstel om 'n gevoel van uiterste eensaamheid,magteloosheid en wanhoop,uit te beeld.Vir my was dit is 'n aaklige plek!
'n Mens kan tussen die blokke rondloop en dit verdiep die gevoel van lelik en hopeloos.Ek het hierdie foto sonder kleur geplaas om die atmosfeer vas te vang:
Op 'n vroliker noot…My reisgenote by 'n skatlike karretjie….en
'n geduldige fietsryer wag op sy volgende passasier..
Uit my dagboek deel 3
Volgende stop:Berlyn.Hierdie stad is pragtig en skoon en vol moderne geboue.Dis omdat die hele plek verwoes is tydens die Tweede Wêreldoorlog.
Ek moes gewoond raak aan die vreemde konsep,om in iemand anders se "apartment"te bly,terwyl die eienaar iewers anders nesskop.Hierdie plekkie was pragtig skoon en netjies.Ons Air-BnB in die oostekant van Berlyn,baie naby aan Checkpoint Charly..dus heerlik sentraal. Die reuse swart koffer was nie myne nie!
Ek was net jammer vir my seun en sy vriend,wat bo moes slaap en uitgelewer is aan ons snorkery…dit was soos 'n paddakoor in die vlei!
Die Berlyners het 'n gunstelingdis…kerriewors.Dis 'n Bratwurst met 'n kerriesousie.
Die beertjie is Berlyn se gelukbringer en is gebruik in 'n veldtog om verdraagsaamheid en vreedsame naasbestaan te bevorder.Hierdie is een van die Buddy Bears,lewensgroot veselglasbeelde,wat sedert 2001 'n simbool van Berlyn geword het.Hulle staan orals in die stad.
'n Deel van die stadsmuur,wat vir soveel hartseer en ellende gesorg het.Die oostekant is links.Vir my is dit nogal simbolies,dat die neus van 'n splinternuwe BMW die foto binnery vanaf die oostekant!
Stukkies van die stadsmuur is gemonteer teen geboue by Checkpoint Charly.Natuurlik kan die gekke toeris ook stukkies muur koop teen asemrowende pryse!
Die stukke muur is beskilder met interessante simboliese prente.Hierdie een wys 'n vasgekeerde persoon wat smag na die vryheid van voëls..(My eie interpretasie)
Hierdie is die oorblyfsel van die muur,(links met die plaatjie:Deutsche Demokratische Republiek)nog steeds op die oorspronklike plek.Deesdae staan geboue oor die area,maar binne in al die geboue is twee rye bakstene wat aandui waar die muur was.
Berlyn se trots…Fernsehturm (TV-toring).Dis tussen 1965 en 1969 deur die Duitse Demokratiese Republiek opgerig en moes dien as simbool van Kommunistiese mag.Maak nie saak waar jy in die stad is nie,jy sien dit heeltyd.
Met 'n hoogte van 368 meter(antenna ingesluit),is dit die hoogste struktuur in Duitsland en tweede hoogste in die Europese Unie.
Uitsig vanuit die toring oor Berlyn,met die Spreerivier.
Ek sit nou…
hier op München se lughawe.Dis 'n hipermoderne,pragtige plek,maar….ek is nou moeg vir mense,toue,waggery orals!Ons het 'n heerlike tyd gehad en die Europese gasvryheid geniet.
Ek was nogal hartseer om weer my seuns te groet.Hulle was die wonderlikste reisgenote en het gesorg vir al die reëlings,taxis,treine en wat ookal.
Oos,wes,tuis bes….ek het 'n vlug om te haal.Sien julle later vanaf die suidpunt van Afrika.✈️✈️✈️✈️
Na 'n hele …
paar omswerwinge met vliegtuie,treine,taxis en motors,is ons tans in 'n klein dorpie naby Innsbruck,in die Oostenrykse Alpe.Dis pragtig hier,heerlike lenteweer en nog steeds met sneeu op die berge.